


Feljegyzés
az „Alba Regia” tanulmányi ösztöndíjról szóló 
33/2016. (VIII. 19.) önkormányzati rendelet módosításához 
Székesfehérvár Megyei Jogú Város Polgármestereként rögzítem, miszerint
· az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében a Kormány a 2021. február 8-án hatályba lépett, a veszélyhelyzet kihirdetéséről és a veszélyhelyzeti intézkedések hatálybalépéséről szóló 27/2021. (I. 29.) Korm. rendelettel Magyarország egész területére veszélyhelyzetet hirdetett ki,
· a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti”,
· Székesfehérvár Megyei Jogú Város Önkormányzat Közgyűlése a 33/2016. (VIII. 19.) önkormányzati rendeletével (továbbiakban: Rendelet) 2016. szeptember 1-jétől felmenő rendszerben „Alba Regia” tanulmányi ösztöndíjat alapított Alba Regia Középiskolai Ösztöndíj, valamint Alba Regia Felsőoktatási Ösztöndíj elnevezéssel, mely 2018. szeptember 1-jétől kibővült az Alba Regia Felsőoktatási Hallgatói Tanács Ösztöndíjjal,
[bookmark: _Hlk46332989]-	a szakképzésről szóló 2019. évi LXXX. törvény (továbbiakban: Szkt.) alapján a szakgimnáziumok ötéves technikummá, a szakközépiskolák pedig hároméves szakképző iskolákká alakultak át, így a 2020/2021-es tanévtől felvételt nyert tanulók technikumi, illetve szakképző iskolai képzésben, míg ezen tanévet megelőzően felvételt nyert tanulók kifutó rendszerben szakgimnáziumi, illetve szakközépiskolai képzésben részesülnek,
· 2020. szeptember 1-jétől a Szkt. 59. § (1) bekezdése alapján felmenő rendszerben állami támogatásban (továbbiakban: Állami támogatás) részesülnek a szakképzésben résztvevő tanulók, 
· a szakképzésről szóló törvény végrehajtásáról szóló 12/2020. (II. 7.) Korm. rendelet szabályozza a tanulmányi eredménytől függően differenciált Állami támogatás mértékét, melynek alapja a tanév első napján érvényes kötelező legkisebb munkabér egyhavi összege,
-	az Állami támogatás bevezetésére tekintettel javasolt, hogy az Alba Regia Középiskolai Ösztöndíj a 2020/2021-es tanév II. félévétől kezdődően azon tanuló részére kerüljön megállapításra, aki tanulmányait 9. évfolyamon a 2020/2021-es tanévet megelőzően kezdte meg a Székesfehérvári Szakképzési Centrum részeként működő – a Rendeletben meghatározott – szakképző intézmény valamelyikében,
-	egyúttal javasolt, hogy – elismerve az egyes területeken kimagasló eredményt elérő fiatalokat – tanulmányi vagy szakmai versenyeken eredményesen szereplő tanulók részére kerüljön bevezetésre az Alba Regia Tanulmányi és Szakmai Verseny Ösztöndíj. Ezen ösztöndíjra valamennyi tanuló pályázhat, aki tanulmányait köznevelési vagy szakképző intézmény székesfehérvári képzési helyszínén folytatva az Országos Középiskolai Tanulmányi Verseny, az Országos Szakmai Tanulmányi Verseny, a Szakma Kiváló Tanulója Verseny, a Szakmai Tanulmányi Komplex Verseny egyikének az országos, a WorldSkills vagy az EuroSkills versenyek egyikének a nemzetközi döntőjén elérte az elsőtől a tizedik helyezés valamelyikét.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.
Előzetes hatásvizsgálat
I. Várható társadalmi hatások
A Székesfehérvár Megyei Jogú Város Önkormányzata (továbbiakban: Önkormányzat) által létrehozott Alba Regia Középiskolai Ösztöndíj a szakképzésben részt vevő diákokat ösztönözte jobb tanulmányi eredmény elérésére. 2020. szeptember 1-jétől a szakképzésről szóló 2019. évi LXXX. törvény 59. § (1) bekezdése alapján felmenő rendszerben állami támogatásban (továbbiakban: Állami támogatás) részesülnek a szakképzésben résztvevő tanulók. Az Állami támogatás felmenő rendszerben történő bevezetése mellett az Alba Regia Középiskolai Ösztöndíj már nem tölti be eredeti célját, ezért a továbbiakban már csak azon tanulók részére indokolt ezen ösztöndíj odaítélése, akik az Állami támogatásban nem részesülnek. Az Alba Regia Tanulmányi és Szakmai Verseny Ösztöndíj bevezetésével az Önkormányzat az egyes területeken kimagasló eredményt elérő fiatalok teljesítményét ismeri el.
II. Várható gazdasági, költségvetési hatások
Székesfehérvár Megyei Jogú Város Önkormányzat Közgyűlésének az „Alba Regia” tanulmányi ösztöndíjról szóló rendelete (a továbbiakban: Rendelet) módosításának várható gazdasági, költségvetési hatása, hogy az Alba Regia Középiskolai Ösztöndíj kifutó rendszerben történő kivezetésével és az Alba Regia Tanulmányi és Szakmai Verseny Ösztöndíj bevezetésével az Önkormányzat költségvetésében az Alba Regia tanulmányi ösztöndíjra fordítható kiadási összeg előirányzat 2021. évben kis mértékben, majd 2022. évtől nagyobb mértékben csökken.
III. Várható környezeti és egészségi következmények
A Rendelet módosításának nincs várható környezeti és egészségi következménye.
IV. Adminisztratív terheket befolyásoló hatások
A Rendelet-módosítás az Önkormányzat adminisztratív terheit csekély mértékben csökkenti.
V. A rendelet megalkotásának szükségessége, a jogalkotás elmaradásának várható következménye
A szakképzésben bevezetésre került Állami támogatásra tekintettel az Alba Regia Középiskolai Ösztöndíj kifutó rendszerben történő kivezetése és az egyes területeken kimagasló eredményt elérő fiatalok elismerésére létrehozandó Alba Regia Tanulmányi és Szakmai Verseny Ösztöndíj bevezetése miatt vált szükségessé a Rendelet módosítása.
VI. A rendelet alkalmazásához szükséges személyi, szervezeti, tárgyi és pénzügyi feltételek
A Rendelet módosításának alkalmazásához több személyi, szervezeti, tárgyi és pénzügyi forrás nem szükséges. 

Általános indokolás
A Rendelet-módosítás elsősorban az Szkt. alapján vált szükségessé, tekintettel arra, hogy a szakgimnáziumok ötéves technikummá, a szakközépiskolák pedig hároméves szakképző iskolákká alakultak át, így a 2020/2021-es tanévtől felvételt nyert tanulók technikumi, illetve szakképző iskolai képzésben, míg ezen tanévet megelőzően felvételt nyert tanulók kifutó rendszerben szakgimnáziumi, illetve szakközépiskolai képzésben vesznek részt. A Szkt. 59. § (1) bekezdése szerint a technikumi, illetve szakképző iskolai képzésben részesülők Állami támogatásra jogosultak, így ugyanazon tanulók önkormányzati támogatási rendszerét a jövőben nem indokolt fenntartani. 

Részletes indokolás
Az 1. §-hoz
Az Alba Regia tanulmányi ösztöndíj kiegészül az Alba Regia Tanulmányi Verseny Ösztöndíj típussal.
A 2. §-hoz
A szakképzésben bevezetésre került Állami támogatásra tekintettel az Alba Regia Középiskolai Ösztöndíjra való jogosultság feltételei módosításra kerültek akként, hogy a jövőben az ösztöndíjra kizárólag azon tanuló jogosult, aki tanulmányait 9. évfolyamon a 2020/2021-es tanévet megelőzően kezdte meg.
A 3. §-hoz
Az Alba Regia Középiskolai Ösztöndíj pályázathoz benyújtandó iskolalátogatási igazolást ezen módosítással a Székesfehérvári Szakképzési Centrum helyett az annak részeként működő szakképző intézmény állíthatja ki.
A 4. §-hoz és a 6. §-hoz
Pontosításra és egységesítésre került a pályázatok elbírálásakor felállítandó sorrend megfogalmazása.
Az 5. §-hoz
Pontosításra került az Alba Regia Felsőoktatási Ösztöndíjra való jogosultság feltétele a 
25. életév betöltése napjának meghatározásával.
A 7. §-hoz
Bevezetésre kerül az Alba Regia Tanulmányi és Szakmai Verseny Ösztöndíj.
A 8. § (1) bekezdéséhez
A Rendelet 1. mellékletének módosításával pontosításra került az Alba Regia Középiskolai Ösztöndíjra vonatkozó keresett ágazatok és keresett szakképesítések jegyzéke.
A 8. § (2) bekezdéséhez
A Rendelet 2. mellékletének módosításával pontosításra kerültek az Alba Regia Középiskolai Ösztöndíjra vonatkozó Pályázati adatlap tartalmi elemei.
A 8. § (3) bekezdéséhez
A Rendelet 3. mellékletének módosításával pontosításra került az Alba Regia Középiskolai Ösztöndíj pontozási rendszere.

A 8. § (4) bekezdéséhez
A Rendelet kiegészítésre kerül a 7. melléklettel, mely tartalmazza az Alba Regia Tanulmányi és Szakmai Verseny Ösztöndíjra vonatkozó Pályázati adatlapot.
A 8. § (5) bekezdéséhez
A Rendelet kiegészítésre kerül a 8. melléklettel, mely tartalmazza az Alba Regia Tanulmányi és Szakmai Verseny Ösztöndíjra vonatkozó pontozási rendszert.
A 9. §-hoz
A szakképzési rendszerben történt változások miatt a pályázati rendszer átalakítása tette szükségessé a Rendelet szövegezésének a pontosítását.
A 10. §-hoz 
A szakképzési rendszerben történt változások miatt a pályázati rendszer átalakítása tette szükségessé a Rendelet szövegezésének a pontosítását.
A 11. §-hoz 
Hatályba léptető rendelkezést tartalmaz.
A fentiek alapján kerül sor a Rendelet módosítására.

dr. Cser-Palkovics András
polgármester

